b'\n_START_ARTICLE_\nPuijon Hiihtoseura\n_START_PARAGRAPH_\nPuijon Hiihtoseura (PHS) on 1930 perustettu talviurheiluseura. Seuran kotipaikka on Kuopio, nimens\xc3\xa4 se on ottanut Puijon matkailu- ja urheilukeskuksesta. PHS koostuu nelj\xc3\xa4st\xc3\xa4 jaostosta: ampumahiihto-, hiihto-, m\xc3\xa4kituomari-, ja m\xc3\xa4kijaostosta. Seurassa on j\xc3\xa4seni\xc3\xa4 noin 600._NEWLINE_Puijon Hiihtoseuran urheilijoista olympiavoittoon ovat ylt\xc3\xa4neet Ari-Pekka Nikkola, Risto Laakkonen, Mika Laitinen ja Jaakko Tallus. Maailmanmestareita ovat edellisten lis\xc3\xa4ksi Matti Pietik\xc3\xa4inen, Arttu Lappi, Matti Hautam\xc3\xa4ki ja Iivo Niskanen. Heist\xc3\xa4 vain Pietik\xc3\xa4inen on saavuttanut voittonsa henkil\xc3\xb6kohtaisessa kilpailussa. Laakkonen ja Hemmo Silvennoinen ovat voittaneet Keski-Euroopan m\xc3\xa4kiviikon, ja m\xc3\xa4kiviikon voittajista my\xc3\xb6s Kari Ylianttila edusti uransa loppupuolella Puijon Hiihtoseuraa._NEWLINE_Moni nykyisist\xc3\xa4 eturivin m\xc3\xa4kihyppyvalmentajista on PHS-taustaisia. Mika Kojonkoski on valmentanut Suomen ja Norjan maajoukkuetta ja Pekka Niemel\xc3\xa4 Ranskan ja Suomen maajoukkuetta. Ari-Pekka Nikkola oli vuodet 2006\xe2\x80\x932008 Slovenian Hiihtoliiton palveluksessa ja yli vuoden Slovenian m\xc3\xa4kimaajoukkueen p\xc3\xa4\xc3\xa4valmentajana. Vuosina 2007\xe2\x80\x932010 PHS:n m\xc3\xa4kihypyn ja yhdistetyn p\xc3\xa4\xc3\xa4valmentajana toimi Jarkko Saapunki._NEWLINE_Huhtikuussa 2008 Suomen m\xc3\xa4kihyppymaajoukkueen p\xc3\xa4\xc3\xa4valmentajaksi valittiin kuopiolainen Janne V\xc3\xa4\xc3\xa4t\xc3\xa4inen. Samassa yhteydess\xc3\xa4 yhdistetyn p\xc3\xa4\xc3\xa4valmentajaksi valittiin Kimmo Savolainen, joka on my\xc3\xb6s kotoisin Kuopiosta. Molemmat allekirjoittivat kaksivuotisen sopimuksen.'